text: [{"text_idx": "#000004", "text": "Ka por ka la slem shisha hynrei kam pat dier kat ban i\u0308ap noh. Ka jingkhot jong ka kynta ka long ba ki riewpyrkhat bad ki riewshemphang kin shut i\u0308a la ki jabieng bad pynmih nyngkong eh kano-kano ka diengkot (standard) ban pynbeit salonsar i\u0308a ka rukom kren, i\u0308a ka rukom speldak, i\u0308a ka rukom thoh kyntien. Kaba ar ka long ban pynmih ki jingthoh ne jingi\u0308athuhkhana na ka bynta ki khynnah ha ka ktien Khasi. Lada don kum kita ki kot, ki khynnah naduh ba ki dang lung kin i\u0308oh ka lad ban bang ha ki kot ha la ka jong ka ktien; kin san ha ka pyrthei ki kot, bad kin i\u0308oh ka jingsngewtynnad bad jingangnud ban wad ban tih dalade bad ban thoh kylla i\u0308a kiwei pat ki kot ynda ki la san.Khatduh i\u0308awai, kaba donkam ban leh mardor ka long ba ngin hikai, pynshlur bad aimynsiem i\u0308a ki khun, ki khunieit jong ngi ba kin kren Khasi noh tiak-tiak naduh ba ki dang rit. Khamtam ha sor Shillong, to ai ba ki kmie-ki kpa kin ai kajuh ka dor bad kajuh ka por i\u0308a ka ktien Khasi kumba ki ai i\u0308a ka ktien English, bad ki skul kim dei ban pynshlur i\u0308a ki khynnah Khasi ban shim noh da ka Alternative English ne ka Additional English ha ka jaka ka Subject Khasi. Bun ki bai\u0308oh-bakot bad kiba kwah ban kham i\u0308abeh bad ka juk, ki phah i\u0308a ki khun ban pynshitom shuhshuh ban shah hikai i\u0308a kiwei pat ki jait ktien kum ka French, ka German, Ka Chinese, ka Japanese bad kiwei. Kan bha shibun lada kin pynbor ruh i\u0308a la ki khun ban pynshitom ban nang bha bad kham nang shuhshuh i\u0308a ka ktien lajong."}]